b'\n_START_ARTICLE_\nMehanizacija\n_START_PARAGRAPH_\nMehanizacija (prema gr\xc4\x8d. \xce\xbc\xce\xb7\xcf\x87\xce\xb1\xce\xbd\xce\xae: stroj) je zamjena ljudskog rada strojevima i ure\xc4\x91ajima radi ubrzanja, pobolj\xc5\xa1anja, pove\xc4\x87anja i pojeftinjenja proizvodnje te olak\xc5\xa1anja rada (na primjer mehanizacija industrije, mehanizacija ljevaonica). Mehanizacija je tako\xc4\x91er i sami strojevi koji se pritom koriste (poljoprivredna mehanizacija, gra\xc4\x91evinska mehanizacija). Mehanizacija je osnovna pretpostavka za industrijsku proizvodnju, a provodi se i u poljoprivredi (poljoprivredni strojevi), \xc5\xa1umarstvu (\xc5\xa1umski strojevi), gra\xc4\x91evinarstvu (gra\xc4\x91evinski strojevi), rudarstvu i drugom. U dana\xc5\xa1nje doba, mehanizacija zajedno s automatizacijom \xc4\x8dini nedjeljivu cjelinu. Mehanizacija je posebno va\xc5\xbena i u vojni\xc5\xa1tvu, a obi\xc4\x8dno se kao pojam ve\xc5\xbee uz mehanizirane postrojbe.'